Die vliegtuig waarin hulle was, het Dinsdagmiddag laat op ’n oop stuk veld van ’n sakeperseel by die Molotopad neergestort nadat ’n gedeelte daarvan glo vlamgevat het.
Aviodrome het Woensdag in ’n verklaring gesê dié Convair 340, “ ’n besonderse vliegtuig”, het neergestort terwyl dit besig was om op te styg vir ’n toetsvlug voor die lang vlug na Nederland.
Sy bevestig dat Serena van Kammen, bestuurder van Aviodrome, reeds op ’n vliegtuig op pad na Suid-Afrika is om die betrokkenes by te staan. Volgens Kars het hulle nog geen verdere inligting nie.
Videomateriaal wat by die lughawe geneem is, wys ’n donker rookstreep agter die vliegtuig terwyl dit opstyg. Die vliegtuig het glo in ’n stadium omgedraai om na die aanloopbaan terug te vlieg, maar het onderweg daarheen neergestort.
Gerd Botha, wat naby die lughawe bly, het Woensdag gesê hy was nog op pad om iemand te probeer bel oor die rook wat by die linkerenjin uitkom, toe hy die slag hoor.
Volgens inligting is die vliegtuig onlangs deur ’n Nederlander gekoop. Dit was die eerste vlug deur die nuwe eienaars. Al die passasiers was glo van Australië afkomstig.